তবে কলকাতার কোলাহলের বাইরে খোয়াইয়ের লালমাটির ছায়ানির্জন শনিবারের হাটই দীপকের বেশী প্রিয়। এখানেই প্রতি শনিবার তিনি নিত্য নতুন পণ্যের সম্ভার সাজিয়ে বসে পড়েন। বিকিকিনিও মন্দ হয়না ইদানীং। তবে শান্তিনিকেতনেই জন্ম ও বেড়ে ওঠা হলেও তরঙ্গ বুটিকের মূল ক্রেতা পরিমণ্ডল মূলত কলকাতা কেন্দ্রিক, বোলপুরের অধিকাংশ হস্তশিল্প ও বুটিকের ক্ষেত্রেই যা সত্যি। কিন্তু দীপক এই ছকটিকেও ভেঙে দিয়েছেন তার এক অভিনব প্রয়াসের মাধ্যমে। তিনি নিয়ে এসেছেন বাংলা গ্রাফিক টিশার্ট। জীবনানন্দ থেকে জয় গোঁসাই, সহজপাঠ থেকে লালন সাঁই, সকলেই একে একে স্থান করে নিয়েছেন তরঙ্গের বাংলা গ্রাফিক টিশার্টগুলিতে। আর এই অভিনবত্বকে বক্ষে ধারণ করার জন্য বিশ্বভারতী তথা শান্তিনিকেতনের যুবসমাজ হানা দিচ্ছেন শহরের ভিড় থেকে দূরে খোয়াইয়ের বনছায়ায় তরঙ্গের ছিমছাম দোকানঘরটিতে।